b'\n_START_ARTICLE_\nEvropsko zdru\xc5\xbeenje za prosto trgovino\n_START_SECTION_\nZgodovina\n_START_PARAGRAPH_\nNa pobudo Zdru\xc5\xbeenega kraljestva in v odziv na ustanovitev EGS je sedem dr\xc5\xbeav 4. januarja 1960 v Stockholmu podpisalo sporazum o evropskem zdru\xc5\xbeenju za prosto trgovino. Sporazum je predvideval postopno odpravo carinskih dajatev na industrijske izdelke, vendar ni zadeval kmetijskih proizvodov in pomorske trgovine._NEWLINE_Najve\xc4\x8dja razlika med zgodnjo EGS in Efto je v tem, da Efta ni imela skupnih zunanjih tarif, zaradi \xc4\x8desar je lahko vsaka dr\xc5\xbeava \xc4\x8dlanica dolo\xc4\x8dila svoje carinske dajatve na trgovino z ne\xc4\x8dlanicami Efte. Pobuda je bila uspe\xc5\xa1na, saj je trgovinska izmenjava med dr\xc5\xbeavami \xc4\x8dlanicami mo\xc4\x8dno porasla, kljub temu pa je Efta bistveno zaostajala za EGS._NEWLINE_Po vstopu Danske in Zdru\xc5\xbeenega kraljestva v EGS je Efta za\xc4\x8dela slabeti. Ve\xc4\x8dina dr\xc5\xbeav je med pripravami na vstop v EGS zni\xc5\xbealo ali odpravilo trgovinske tarife, zaradi \xc4\x8desar so upadli prihodki, Efta pa je izgubila na pomenu.\n_START_SECTION_\n\xc4\x8clanstvo\n_START_PARAGRAPH_\nUstanovne \xc4\x8dlanice Efte so Avstrija, Danska, Norve\xc5\xa1ka, Portugalska, \xc5\xa0vedska, \xc5\xa0vica in Zdru\xc5\xbeeno kraljestvo. Leta 1961 je Finska postala pridru\xc5\xbeena \xc4\x8dlanica (polnopravna \xc4\x8dlanica 1986), leta 1970 pa Islandija in Irska. Zdru\xc5\xbeeno kraljestvo, Danska in Irska so se leta 1972 oz. v za\xc4\x8detku leta 1973 priklju\xc4\x8dile EGS, torej so prenehale biti \xc4\x8dlanice EFTE, prav tako Portugalska leta 1986. Leta 1991 se je priklju\xc4\x8dil Lihten\xc5\xa1tajn, ki ga je do tedaj v Efti zastopala \xc5\xa0vica. Leta 1995 so zdru\xc5\xbeenje zapustile \xc5\xa1e Avstrija, \xc5\xa0vedska in Finska z vstopom v Evropsko unijo._NEWLINE_Danes ima Efta samo \xc5\xa1e \xc5\xa1tiri \xc4\x8dlanice: Islandija, Lihten\xc5\xa1tajn, Norve\xc5\xa1ka in \xc5\xa0vica (od teh sta le Norve\xc5\xa1ka in \xc5\xa0vica ustanovni \xc4\x8dlanici). Islandija je leta 2009 zaprosila za \xc4\x8dlanstvo v EU, oba referenduma na Norve\xc5\xa1kem o vstopu v EGS oz. EU pa sta propadla.'